Document ID: /roh_data/filtered/fineweb-2-filterrobots_roh.jsonl.gz/51689

Cura che la forza electrica è crudada ora la sonda saira en parts da la Val Lumnezia, è er il festival stà pertutgà temporarmain. Uss saja anc ina giada dad ir sur ils cudeschs e meglierar tscherts puncts dal concept. Tuttina èsi per Norbert Cavegn stà in highlight da finalmain suenter dus onns puspè pudair manar tras il festival.
Da sulegl enfin variabel
Tut ha cumenzà bain la gievgia a Degen, cun bleras visitadras e visitaders. L'aura è stada buna – e gia baud han ils fans chattà la via sin l'areal, avant in dals numerus stans ubain davant la tribuna gronda.
Cun il venderdi èn las chaliras vegnidas, ed era in u l'auter urizi hai dà la saira e durant la notg. Tuttina èn anc pliras millis persunas vegnidas a Degen. Musicalmain han «Hess & The Spanky Hammers» procurà per in bun cumenzament e las «Liricas Analas» cun lur concert final per il highlight emoziunal. Tuts concerts han dentant pudì carmalar la glieud or da lur tendas.
La sonda cun e senza tensiun
Era la sonda ha malgrà plievgia e pli bassas temperaturas cumenzà bain. Gia durant ils emprims concerts è ina fulla glieud sa rimnada davant la tribuna. Vers saira èsi lura vegnì in pau caotic en la Lumnezia. L'emprima interrupziun da la forza electrica è capitada be minutas avant il concert da Bastian Baker. In cametg è dà en in isolatur ed ha stgarpà giu ina lingia d'electricitad. Bun in'ura han gidantras e gidanters duvrà fin che l'electricitad ha puspè funcziunà. Cura che Bastian Baker ha sunà hai lura cumenzà a plover. Per ils blers fans n'è quai dentant stà nagin problem.
Pli tard la saira il snuizi per ils organisaturs; in'ulteriura interrupziun durant il concert da «Lo & Leduc» che han stuì rumper giu lur concert. Davos las culissas han ils organisaturs fatg tut per pudair realisar l'ultim concert. Circa las 0:30 uras han ils Scots da Biffy Clyro mess il pe sin il palc e procurà per in final bumbastic e conciliant a Degen.
La Repower ha infurmà
In culp da chametg en in isolatur saja stada la raschun per l'interrupziun da l'electricitad en la Val Lumnezia la sonda saira. Tras quai saja ina lingia d'electricitad vegnida stgarpada per terra, communitgescha la Repower.
La forza electrica è crudada ora a Degen, Vella, Morissen, Vignogn, Lumbrein e Vrin curt avant las 6 la saira per var 50 minutas.